CELEX: 32021D0542
Language: ro
Date: 2021-03-26 00:00:00
Title: Decizia (PESC) 2021/542 a Consiliului din 26 martie 2021 de modificare a Deciziei (PESC) 2020/472 privind o operație militară a Uniunii Europene în zona Mării Mediterane (EUNAVFOR MED IRINI)

29.3.2021   
               
               
                  RO
               
               
                  Jurnalul Oficial al Uniunii Europene
               
               
                  L 108/57
               
            
         DECIZIA (PESC) 2021/542 A CONSILIULUI
         din 26 martie 2021
         de modificare a Deciziei (PESC) 2020/472 privind o operație militară a Uniunii Europene în zona Mării Mediterane (EUNAVFOR MED IRINI)
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 31 martie 2020, Consiliul a adoptat Decizia (PESC) 2020/472 (1), prin care s-a constituit o operație militară a Uniunii Europene în zona Mării Mediterane (EUNAVFOR MED IRINI).
                  
               
                     (2)
                  
                  
                     În contextul reexaminării strategice a operației, Comitetul politic și de securitate a convenit că EUNAVFOR MED IRINI ar trebui să se prelungească până la 31 martie 2023.
                  
               
                     (3)
                  
                  
                     Ar trebui să fie precizate mai clar modalitățile de eliminare a armelor și a materialelor conexe confiscate în cadrul punerii în aplicare a embargoului ONU asupra armelor impus Libiei, inclusiv depozitarea, distrugerea sau transferul articolelor confiscate către un stat membru sau către o terță parte, în conformitate cu Rezoluția Consiliului de Securitate al Organizației Națiunilor Unite (RCSONU) 2292 (2016).
                  
               
                     (4)
                  
                  
                     În conformitate cu articolul 5 din Protocolul (nr. 22) privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și acțiunilor Uniunii care au implicații în materie de apărare. Prin urmare, Danemarca nu participă la adoptarea prezentei decizii, nu îi revin obligații în temeiul deciziei, decizia nu i se aplică și Danemarca nu participă la finanțarea acestei operații,
                  
               ADOPTĂ PREZENTA DECIZIE:
         
            Articolul 1
            Decizia (PESC) 2020/472 se modifică după cum urmează:
            
                        1.
                     
                     
                        La articolul 2, alineatul (5) se înlocuiește cu următorul text:
                        
                           „(5)   În vederea unor cerințe operaționale excepționale și la invitația unui stat membru, EUNAVFOR MED IRINI poate devia nave către porturi ale statului membru respectiv și poate elimina arme și materiale conexe confiscate în conformitate cu alineatul (3), inclusiv prin depozitare, distrugere sau transfer către un stat membru sau către o terță parte. Porturile către care navele pot fi deviate sunt desemnate în planul de operații.
                           Comitetul Instrumentului european pentru pace decide, la propunerea comandantului operației UE, cu privire la destinația finală a armelor și a materialelor conexe confiscate, inclusiv cu privire la depozitarea, distrugerea sau transferul acestora în interiorul Uniunii. Cu toate acestea, transferul armelor și al materialelor conexe confiscate în afara Uniunii în conformitate cu RCSONU 2292 (2016) se decide, la propunerea comandantului operației UE, de către Comitetul politic și de securitate (COPS), cu excepția cazului în care un stat membru solicită să fie înaintată Consiliului chestiunea respectivă. Transferul armelor și al materialelor conexe confiscate în afara Uniunii respectă principiile stabilite prin Poziția comună 2008/944/PESC a Consiliului (*1), precum și normele și procedurile naționale aplicabile privind controlul exporturilor de arme; transferului respectiv i se aplică toate condițiile și garanțiile stabilite de COPS sau, respectiv, de către Consiliu, având în vedere procedurile prevăzute de Decizia (PESC) 2021/509 a Consiliului (*2), în special metodologia privind riscurile și garanțiile; transferul respectiv nu include echipamente militare sau platforme concepute pentru a aplica o forță letală.
                           Un stat membru care asistă EUNAVFOR MED IRINI la eliminarea armelor și a materialelor conexe confiscate se angajează să finalizeze cât mai curând posibil procedurile necesare pentru a permite eliminarea articolelor confiscate, în cadrul legislației și al procedurilor sale naționale. EUNAVFOR MED IRINI furnizează statului membru respectiv un certificat de eliminare.
                           Instrumentul european pentru pace suportă costurile de depozitare și de eliminare a armelor și a materialelor conexe confiscate de EUNAVFOR MED IRINI în zona sa de operații, inclusiv costurile legate de serviciile portuare necesare. Instrumentul european pentru pace suportă și costurile aferente oricărei datorii financiare care rezultă din devierea unei nave sau din] acțiunile ulterioare legate de transportul, depozitarea și eliminarea articolelor confiscate, cu excepția cazurilor de neglijență gravă sau de abateri cu intenție săvârșite de statul membru care acordă asistență la eliminare sau de către oricare dintre agenții săi. Orice venituri încasate de un stat membru în urma eliminării armelor și a materialelor conexe confiscate sunt transferate către Instrumentul european pentru pace, ținând seama în mod corespunzător de procedurile administrative sau judiciare naționale relevante în statul membru respectiv.
                           EUNAVFOR MED IRINI, reprezentată de comandantul operației UE, poate încheia cu autoritățile competente ale unui stat membru care acordă asistență la devierea unei nave sau la eliminarea armelor și a materialelor conexe confiscate un acord administrativ pentru punerea în aplicare a prezentului alineat.
                           Prezentul alineat se aplică procedurilor de confiscare și de eliminare aflate în curs de desfășurare.
                        
                        
                           (*1)  Poziția comună 2008/944/PESC a Consiliului din 8 decembrie 2008 de definire a normelor comune care reglementează controlul exporturilor de tehnologie și echipament militar (JO L 335, 13.12.2008, p. 99)."
                        
                        
                           (*2)  Decizia (PESC) 2021/509 a Consiliului din 22 martie 2021 de instituire a Instrumentului european pentru pace și de abrogare a Deciziei (PESC) 2015/528 (JO L 102, 24.3.2021, p. 14).”"
                        
                     
                  
                        2.
                     
                     
                        La articolul 13, se adaugă următorul alineat:
                        
                           „(3)   Pentru perioada 1 aprilie 2021-31 martie 2023, valoarea de referință pentru costurile comune ale EUNAVFOR MED IRINI este de 16 900 000 EUR. Procentul din valoarea de referință menționat la articolul 46 alineatul (2) din Decizia (PESC) 2021/509 este stabilit la 10 % pentru angajamente și la 10 % pentru plăți.”
                        
                     
                  
                        3.
                     
                     
                        La articolul 15, alineatul (2) se înlocuiește cu următorul text:
                        
                           „(2)   EUNAVFOR MED IRINI încetează la 31 martie 2023.”
                        
                     
                  
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 26 martie 2021.
            
               
                  Pentru Consiliu
               
               
                  Președintele
               
               A. P. ZACARIAS
            
         
         
            (1)  Decizia (PESC) 2020/472 a Consiliului din 31 martie 2020 privind o operație militară a Uniunii Europene în zona Mării Mediterane (EUNAVFOR MED IRINI) (JO L 101, 1.4.2020, p. 4).